चिनाब रेल सेतु
चिनाब रेल सेतु एक इस्पात और कंक्रीट का मेहराब पुल या डाटदार पुल है जो भारत के जम्मू और कश्मीर के जम्मू मंडल के रियासी जिले में बक्कल और कौरी के बीच स्थित है तथा एक एकल-मार्ग रेलवे लाइन सेतु है। यह पुल नदी तल से 359 मी॰ (1,178 फीट) की ऊंचाई पर चिनाब नदी पर विस्तृत है, जिससे यह दुनिया का सबसे ऊँचा रेल सेतु और दुनिया का सबसे ऊँचा मेहराब सेतु बन गया है। यह सेतु संगलदान रेलवे स्टेशन और रियासी रेलवे स्टेशन के मध्य बनाया गया है तथा अगस्त 2022 में पूरी तरह से बन कर तैयार हो गया था। नवंबर 2017 में आधार भाग के निर्मित हो जाने की घोषणा के पश्चाचात मुख्य भाग का निर्माण प्रारम्भ कर दिया गया था । अप्रैल 2021 में इसका मेहराब बनाने का कार्य पूर्ण हुआ और समग्र पुल का निर्माण अगस्त 2022 में पूरा हुआ। इसके दिसंबर 2023 तक या जनवरी/फरवरी 2024 तक रेल यातायात के लिए खुलने की उम्मीद थी, लेकिन इसे जुलाई में पुनर्निर्धारित किया गया। 20 फरवरी 2024 को भारत के प्रधान मंत्री नरेन्द्र मोदी ने आधिकारिक तौर पर USBRL परियोजना (उधमपुर-श्रीनगर-बारामूला रेल लिंक) का शुभारंभ किया, जिसमें 48.1 किलोमीटर बनिहाल-संगलदान खंड शामिल है। 20 जून 2024 को इस पुल पर प्रथम परीक्षण करते हुए मेमू ट्रेन को चलाया गया।